钦定古今图书集成/明伦汇编/官常典/第478卷 > 淳于诞
## 钦定古今图书集成/明伦汇编/官常典/第478卷 > 淳于诞

按《魏书》本传：“诞字灵远，其先太山博人，后世居于蜀
汉，或家安国之桓陵县。父兴宗，萧赜南安太守。诞年
十二，随父向扬州，父于路为群盗所害。诞虽童稚，而
哀感奋发，倾资结客，旬朔之内，遂得复仇。由是州里
叹异之。赜，益州刺史，刘悛召为主簿，萧衍除步兵校
尉。景明中，自汉中归国。既达京师，陈伐蜀之计。世宗”
嘉纳之。延昌末，王师大举，除骁骑将军，假冠军将军、
都督别部司马，领乡导统军。诞不愿先受荣爵，乃固
让实官，止参戎号。及奉辞之日，诏遣主书赵桃弓宣
旨劳勉：“若克成都，即以益州”许之。师次晋寿，蜀人大
震。属世宗晏驾，不果而还。后以客例，起家除羽林监。
萧衍遣将张齐攻围益州，诏诞为统军，与刺史傅竖
眼赴援。事宁还朝。正光中，秦、陇反叛，诏诞为西南道
军司，假冠军将军、别将，从子午南出斜谷，趣建安，与
行台魏子建共参经略。时衍益州刺史萧渊猷遣将
樊文炽、萧世澄等率众数万围小剑戍，益州刺史邴
虬令子建拒之，因转营为文炽所掩，统军胡小虎、崔
珍宝并见俘执。子建遣诞助讨之。诞勒兵驰赴，相对
月馀，未能摧殄。文炽军行之谷，东峰名龙须山，置栅
其上，以防归路。诞以贼众难可角力，乃密募壮士二
百馀人，令夜登山攻其栅。及时火赴，烟焰涨天，贼以
还途不守，连营震怖。诞率诸军鸣鼓攻击，文炽大败，
俘斩万计，擒世澄等十一人。文炽为元帅，先走，获免。
孝昌初，子建以诞行华阳郡，带白马戍。二年，复以诞
行巴州刺史。三年，朝议以梁州安康郡阻带江山，要
害之所，分置东梁州，仍以诞为镇远将军、梁州刺史。
永安二年四月卒，时年六十。赠安西将军、益州刺史，
谥曰庄。